Tove Videbæk (KD), 2004-01-23:
I den forbindelse blev der nedsat en arbejdsgruppe, der skulle se på, hvordan arbejdet kunne påbegyndes, og fra den arbejdsgruppe har vi fået en rapport med nogle anbefalinger.
Jeg noterer med tilfredshed, at mange af de sociale problemer, som vi har set kan opstå i forbindelse med de foreslåede ændringer, har man enten forsøgt at tage hensyn til eller at foreslå løsninger på, og jeg vil nu komme med kommentarer til et par af de ting, som er nævnt i lovforslaget.
Vedrørende antallet af omdelingsdage pr. uge noterer vi med tilfredshed, at der står, at Post Danmark fortsat vil være forpligtet til at omdele post seks dage om ugen.
Vi har selv lagt megen vægt på, at det skulle fortsætte, og vi er tilfredse med, at det også bliver tilfældet.
Vedrørende posthusnettet er det sådan, at i byer med mere end ét posthus eller én postbutik kan Post Danmark tage en postbutiks fremtid op til drøftelse.
Retningslinjerne er, og det er præciseret meget godt, at de lokale borgere, erhvervsforeninger osv. skal inddrages, inden der tages beslutning, og det noterer vi også med tilfredshed.
Selv om vi ikke gerne ser, at der nedlægges posthuse, har man jo set udeomkring, at det faktisk giver en forbedring for lokalbefolkningen, hvis et posthus bliver lavet om til en postbutik, hvor der sælges andre ting.
Der er kommet mere liv på stedet, det har forbedret forholdene mange steder, men det er klart, at der er nødt til at være det ene postbetjeningssted.
Vedrørende betjeningssteder er der et krav om, at der skal være ét betjeningssted i byer med over 5.000 indbyggere, og at borgerne maksimalt må have f.eks. 5 km til nærmeste betjeningssted.
Det lyder rimeligt, men når der er tale om tyndt befolkede områder, skal vi være sikre på, at det også er tilstrækkeligt - at det ikke bare ser ud til at være det, men også er det.
Landpostbuddet bliver også nævnt i denne forbindelse.
Vi skal naturligvis sikre, at ældre mennesker, som måske bor alene ude på landet, fortsat vil få besøg af landpostbuddet med deres daglige post, så den sociale kontakt bliver opretholdt.
Hvis de er dårligt gående eller handicappede på en eller anden måde, har de brug for at få dispensation, sådan som andre kan få.
Vedrørende brevkasser i skel og brevkasseanlæg kan jeg sige, at det punkt har vi diskuteret rigtig meget hos Kristendemokraterne, for det skal naturligvis sikres, at ældre mennesker, der bor på tredje, fjerde, og femte sal i gamle ejendomme og er dårligt gående, får deres post bragt op.
Det kan ikke være rigtigt, at de ældre mennesker eventuelt kun skal have post én gang om ugen, når hjemmehjælpen kommer, eller hvis hjemmehjælpen kommer.
Som jeg læser det afsnit, ser det for mig ud, som om der kan gives dispensation, så bevægelseshæmmede og andre handicappede, der er ude af stand til at tømme et brevkasseanlæg, kan få dispensation efter indstilling fra socialforvaltningen, Dansk Blindesamfund eller De Samvirkende Invalideorganisationer, så de får deres post bragt op som sædvanlig.
Tilsvarende skal ældre og enlige gangbesværede, der bor i et hus på landet, naturligvis også have mulighed for at få dispensation, og jeg håber naturligvis, at vi måske kan få det yderligere præciseret.
Yderligere kan opstilling af brevkasseanlæg være et problem i mange gamle ejendomme, hvor der måske er dårlig plads i opgangen.
Der står måske barnevogne og cykler eller andet i opgangen, og der vil måske være vanskeligheder med at få plads til at sætte brevkasseanlæg op her.
Det må vi naturligvis også finde en løsning på.
Vi er enige i, at det vil tjene borgerne bedst, hvis vi kan få et meget bredt forlig på området, og Kristendemokraterne vil da også gå positivt ind i udvalgsarbejdet. Vi håber naturligvis, at der også kan blive flertal for de sociale hensyn, vi har peget på her, når der er tale om ældre, handicappede, enlige ældre mennesker, som bor ude på landet, osv., for det er en side af sagen, som vi i Kristendemokraterne er meget optaget af.